দেশের চরম দুর্দিনেও বিদ্যালয়টি তার শিক্ষা বিস্তার অব্যাহত রেখেছে । ত্রিশ ও চল্লিশ দশকে ঢাকায় সাম্প্রদায়িক দাঙ্গার সময় বিভিন্ন সম্প্রদায়ের জন্য স্কুলগুলোও অলিখিতভাবে নির্দিষ্ট হয়ে পড়েছিল । কিন্তু আরমানিটোলা স্কুল এর ব্যতিক্রম ছিল । ঘোর সাম্প্রদায়িকতার দিনেও সকল সম্প্রদায়ের ছাত্ররা এখানে একত্রে তাদের লেখাপড়া চালিয়ে গেছেন । ১৯৯৬ সালে বিদ্যালয়টি জাতীয় পর্যায়ে শ্র্রেষ্ঠ শিক্ষা প্রতিষ্ঠান ও তৎকালীন প্রধান শিক্ষক জনাব মোঃ নাসির উদ্দিন শ্রেষ্ঠ শিক্ষক হওয়ার গৌরব অর্জন করেন। ২০০৯ সালে ঢাকা মহানগরীর যে দুটি সরকারি মাধ্যমিক বিদ্যালয় শতভাগ পাসের সাফল্য অর্জনের কৃতিত্ব লাভ করে, এ বিদ্যালয়টি তার একটি । দেশের বহু কৃতি সন্তান এই বিদ্যালয়ে অধ্যয়ন করেছেন । বাংলাদেশের বিশ্ববিখ্যাত স্থপতি ও পুরকৌশলী এবং পৃথিবীর অন্যতম উচ্চ ভবন শিকাগোর সিয়ার্স টাওয়ার (বর্তমানে উইওলস টাওয়ার) এর নকশা প্রণয়নকারী ফজলুর রহমান খান ১৯৪৪ সালে এই স্কুল থেকে মাধ্যমিক পাস করেন । তাকে বিংশ শতকের শ্রেষ্ঠ পুরকৌশলী বলা হয় । এ ছাড়া ভারতের রাষ্ট্রপতি প্রণব মুখার্জি , এয়ার ভাইস মার্শাল সুলতান মাহমুদ (অব.) , জাতীয় অধ্যাপক সৈয়দ আলী আহসান , কবি আসাদ চৌধুরী , অ্যাটর্নি জেনারেল মাহবুবে আলম, এ্যাডভোকেট কামরুল ইসলাম, লেঃ কর্ণেল মুহাম্মদ ফারুক খান পি এস সি (অবঃ) সহ অসংখ্য কীর্তিমান প্রবাদ পুরুষ এই বিদ্যালয়ের ছাত্র ছিলেন । 

প্রতিষ্ঠার পটভূমি
প্রাচীন ভবন
শিক্ষা বিস্তার
নামকরণ